b'\n_START_ARTICLE_\nComuna R\xc4\x83uce\xc8\x99ti, Neam\xc8\x9b\n_START_SECTION_\nA\xc8\x99ezare\n_START_PARAGRAPH_\nComuna se afl\xc4\x83 \xc3\xaen extremitatea nordic\xc4\x83 a jude\xc8\x9bului, la limita cu jude\xc8\x9bul Suceava, pe malul drept al r\xc3\xa2ului Moldova, acolo unde acesta prime\xc8\x99te apele afluentului S\xc4\x83rata, la nord de ora\xc8\x99ul T\xc3\xa2rgu Neam\xc8\x9b. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN15C, care leag\xc4\x83 Piatra Neam\xc8\x9b de F\xc4\x83lticeni.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei R\xc4\x83uce\xc8\x99ti se ridic\xc4\x83 la 7.781 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 8.263\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,85%). Pentru 2,15% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (78,78%), cu o minoritate de ortodoc\xc8\x99i de rit vechi (16,37%). Pentru 2,15% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, comuna f\xc4\x83cea parte din plasa de Sus-Mijlocul a jude\xc8\x9bului Neam\xc8\x9b \xc8\x99i era format\xc4\x83 din satele R\xc4\x83uce\xc8\x99ti, Munteni, Aprodul Purice, Oglinzi \xc8\x99i Lingurari. Existau \xc3\xaen comun\xc4\x83 dou\xc4\x83 mori de ap\xc4\x83, trei biserici \xc8\x99i o \xc8\x99coal\xc4\x83. Anuarul Socec din 1925 o consemneaz\xc4\x83 \xc3\xaen plasa Cetatea Neam\xc8\x9b a aceluia\xc8\x99i jude\xc8\x9b, av\xc3\xa2nd 3677 de locuitori \xc3\xaen satele Aprodul Purice, Oglinzi \xc8\x99i R\xc4\x83uce\xc8\x99ti._NEWLINE_\xc3\x8en 1950, comuna a trecut \xc3\xaen administrarea raionului T\xc3\xa2rgu Neam\xc8\x9b din regiunea Bac\xc4\x83u. \xc3\x8en 1968, a revenit la jude\xc8\x9bul Neam\xc8\x9b, re\xc3\xaenfiin\xc8\x9bat, prelu\xc3\xa2nd \xc8\x99i satele S\xc4\x83ve\xc8\x99ti (de la comuna Dr\xc4\x83g\xc4\x83ne\xc8\x99ti) \xc8\x99i Ungheni (de la comuna Timi\xc8\x99e\xc8\x99ti); tot atunci, satul Aprodul Purice a fost desfiin\xc8\x9bat \xc8\x99i comasat cu satul R\xc4\x83uce\xc8\x99ti.\n_START_SECTION_\nMonumente istorice\n_START_PARAGRAPH_\nSingurul obiectiv din comuna R\xc4\x83uce\xc8\x99ti inclus \xc3\xaen lista monumentelor istorice din jude\xc8\x9bul Neam\xc8\x9b ca monument de interes local este situl arheologic de pe dealul Munteni (l\xc3\xa2ng\xc4\x83 satul R\xc4\x83uce\xc8\x99ti), unde se afl\xc4\x83 urmele unei a\xc8\x99ez\xc4\x83ri eneolitice apar\xc8\x9bin\xc3\xa2nd culturii Cucuteni, faza B.'